Jautājums:
Par iepirkuma “Publikāciju satura nodrošināšana latviešu un angļu valodā” (identifikācijas Nr. LIAA 2026/33 ERAF) vērtēšanas kritērijiem
Iepazīstoties ar iepirkuma dokumentāciju, tostarp tehniskajām specifikācijām un 8. pielikumā noteikto piedāvājumu vērtēšanas metodiku, lūdzam sniegt papildu skaidrojumu par kritērija K2 “Pretendenta piesaistītā personāla papildu pieredze” piemērošanu un tā īpatsvaru kopējā piedāvājuma vērtējumā.
Izprotam Pasūtītāja interesi pārliecināties, ka pakalpojuma sniegšanā tiks iesaistīti profesionāli un pieredzējuši satura autori. Vienlaikus, izvērtējot tehniskajās specifikācijās paredzētos darba uzdevumus, rodas jautājums, vai 8. pielikumā noteiktais papildu pieredzes vērtēšanas veids atsevišķos aspektos nav formulēts šaurāk, nekā tas objektīvi nepieciešams kvalitatīvai pakalpojuma izpildei.
Atbilde:
Kritērijs papildus pieredze veidojas no šādiem aspektiem:
1) atlases prasību apliecināšanai norādītā pieredze nevar tikt izmantota vērtējot saimnieciski izdevīgāko piedāvājumu, līdz ar to, papildus punktus pretendents var iegūt uzrādot papildus pieredzi
2)   papildus pieredzes kritērijs ir tieši un nepastarpināti saistīts iepirkuma priekšmetu, izvirzot šādu kritēriju, Pasūtītājs nodrošina iespēju noslēgt līgumu ar profesionālāko piegādātāju tirgū.
Kritērija K2 īpatsvars piedāvājuma vērtēšanā iepirkuma:
1) pirmajā daļā ir 60 punkti no 100, proti, 60%
2) otrajā daļā 80 punkti no 140, proti, 57%
3) trešajā daļā 40 punkti no 60, proti, 66%

Jautājums:
1. Par konkrētas tematiskās pieredzes nepieciešamību
Atbilstoši 8. pielikumam par personāla papildu pieredzi tiek piešķirti 4 punkti par katru prasībām atbilstošu iepriekš sagatavotu un publicētu oriģinālrakstu. Vienlaikus tiek noteikts, ka rakstam jāatbilst konkrētām attiecīgās tehniskās specifikācijas tēmām. Piemēram, 1. daļā tiek vērtētas publikācijas par tehniskās specifikācijas 7.1.6., 7.4.8. vai 7.4.9. punktā noteiktajām tēmām.
Minētās tēmas ietver, cita starpā, LIAA administrētās programmas, eksportu, digitalizāciju, prioritārās nozares, investīciju vidi, RIS3 jomas, inovācijas un Latvijā investējošo uzņēmumu pieredzi.
Vienlaikus tehniskajā specifikācijā paredzēts, ka informācijas iegūšanai izpildītājs var izmantot Pasūtītāja sniegto informāciju, publiski pieejamus avotus, statistikas datus, kā arī paša izpildītāja veiktās intervijas un citus informācijas avotus.
Līdz ar to lūdzam skaidrot, kādēļ profesionāla autora papildu pieredzes vērtēšanai par būtisku nosacījumu noteikta tieši iepriekšēja publikāciju sagatavošana par konkrētajām tehniskajā specifikācijā minētajām tēmām, nevis plašāka pieredze uzņēmējdarbības, ekonomikas, tehnoloģiju, investīciju vai cita līdzvērtīga profesionāla satura veidošanā.
Mūsu ieskatā profesionāla satura autora būtiskas kompetences ir spēja veikt tēmas izpēti, iegūt un pārbaudīt informāciju, intervēt nozares pārstāvjus, strukturēt informāciju, sagatavot mērķauditorijai atbilstošu oriģinālsaturu un nodrošināt kvalitatīvu valodu. Šādas prasmes pēc būtības ir izmantojamas dažādu nozaru un tematiku satura sagatavošanā.
Atbilde: 
Pasūtītājs norāda, ka iepirkuma dokumentācijā noteiktais personāla papildu pieredzes vērtēšanas kritērijs ir tieši saistīts ar iepirkuma priekšmetu un paredzētā līguma izpildes specifiku.
Tehniskajā specifikācijā norādītās tēmas (piemēram, LIAA administrētās programmas, eksports, digitalizācija, RIS3 jomas u.c.) ietver specifisku terminoloģiju, izpratni par valsts atbalsta mehānismiem, uzņēmējdarbības vidi un investīciju piesaistes procesiem. Autoram ar iepriekšēju pieredzi tieši šajās specifiskajās tēmās ir jau izveidojusies padziļināta izpratne par nozares kontekstu un auditoriju, kas ļauj nodrošināt augstāku satura kvalitāti, precizitāti un ātrāku darba izpildi bez papildu laika un resursu patēriņa no Pasūtītāja puses ievadmācībām vai satura būtiskām korekcijām.
Iepriekš sagatavotie un publicētie darbi nodrošina objektīvi pārbaudāmu pamatu autora pieredzes un spējas radīt iepirkuma priekšmetam tematiski atbilstošu oriģinālsaturu novērtēšanai.
Pieredze noteiktajās tēmās noteikta pamatojoties uz apstākli, ka līguma/pasūtījuma izpilde būs jāveic par šīm tēmām, nevis citām.
Jautājums:
2. Par 2. daļā noteikto tematisko pieredzi
Iepirkuma 2. daļā papildu pieredzes kritērijā iespējams iegūt 80 punktus, savukārt cenas kritērijā — 60 punktus. Papildu pieredzes vērtēšanai paredzēts līdz 20 oriģinālrakstiem — 10 latviešu un 10 angļu valodā.
Tehniskās specifikācijas 7.1.3. punktā noteiktie uzdevumi cita starpā ir informēt ārvalstu ceļotājus par Latvijas tūrisma piedāvājumu, būt par noderīgu resursu ceļojuma plānošanā, veicināt ienākošo tūrismu un atspoguļot Latvijas tūrisma daudzveidību.
Savukārt tehniskajā specifikācijā paredzēts, ka informācijas iegūšanai izpildītājs var izmantot Pasūtītāja materiālus, latvia.travel pieejamo informāciju, citus publiskus un ticamus avotus, kā arī veikt intervijas un izpēti.
Lūdzam skaidrot, vai par līdzvērtīgu papildu pieredzi būtu iespējams atzīt arī profesionālu tūrisma un ceļošanas saturu par citām valstīm un galamērķiem, ja tas pēc sava rakstura, sarežģītības, mērķauditorijas un autora veiktajiem uzdevumiem ir salīdzināms ar iepirkuma ietvaros paredzēto darbu.
Mūsuprāt, pieredzējis ceļojumu un tūrisma satura autors, kurš profesionāli veidojis saturu par citiem galamērķiem, var būt objektīvi spējīgs sagatavot kvalitatīvu saturu arī par Latviju, nepieciešamo tematisko informāciju iegūstot izpētes procesā un no Pasūtītāja nodrošinātajiem avotiem.
Atbilde:
Papildus punkti tiek piešķirti par oriģinālrakstiem , kas norādīti 8. pielikuma 2.2.3. apakšpunktā, proti:
7.1.3.1.  nodrošināt ārzemju ceļotāju informētību par Latvijas tūrisma piedāvājumu un produktiem;
               būt par uzticamu resursu un noderīgu rīku ceļojuma plānu izstrādē;
7.1.3.2.   veicināt ienākošo tūrismu Latvijā;
7.1.3.3.   aicināt apceļot Latviju jebkurā gadalaikā;
7.1.3.4.   atspoguļot Latvijas tūrisma daudzveidīgumu.
7.3.3.1.	darījuma tūrisma iespējas Latvijā;
7.3.3.2.	Latvijā notiekošas liela mēroga starptautiskas konferences un pasākumi;
7.3.3.3.	citas aktivitātes, kas var tikt sasaistītas ar mērķi popularizēt Latviju kā darījumu tūrisma galamērķi;
7.3.3.4.	starptautiski sasniegumi, kas var tikt sasaistīti ar Latvijas darījumu un pasākumu tūrisma nozari;
7.3.3.5.	aktualitātes, kas saistītas LIAA organizētiem pasākumiem un dalību starptautiskos darījumu tūrisma pasākumos.

Jautājums:

3. Par 3. daļas papildu pieredzes kritēriju
Iepirkuma 3. daļā cenas kritērijam paredzēti 20 punkti, savukārt piesaistītā personāla papildu pieredzei — 40 punkti. Papildu pieredzes vērtēšanai tiek ņemti vērā angļu valodā sagatavoti raksti par inovatīvu uzņēmējdarbību un Latvijas veiksmes un unikalitātes stāstiem.
Vienlaikus 3. daļas tehniskajā specifikācijā paredzētais saturs ir ievērojami plašāks un aptver Latvijas cilvēkus, kultūru, dabu, sportu, zināšanas, uzņēmējdarbību, inovācijas un citas Latvijas starptautiskajam tēlam būtiskas jomas.
Arī MissionLatvia Facebook komunikācijas tēmas paredzētas plašas — uzņēmējdarbība, inovācijas, identitāte, daba, tradīcijas, talantu sasniegumi sportā, mūzikā u.c. Turklāt paredzēts, ka satura tematika un pieeja līguma izpildes laikā tiks regulāri izvērtēta un pielāgota.
Ņemot vērā minēto, lūdzam skaidrot, kādēļ papildu pieredzes vērtējums ir koncentrēts tieši uz divām minētajām tematiskajām kategorijām un vai Pasūtītājs apsvērtu iespēju vērtēt plašāku starptautiskai auditorijai paredzēta satura veidošanas pieredzi, kas atbilst tehniskajā specifikācijā paredzētajam satura tematiskajam tvērumam.
Atbilde:
Papildu pieredzes kritērijs ir koncentrēts uz minētajām tematiskajām kategorijām, jo tās vistiešāk atbilst iepirkuma priekšmetam un būtiskākajiem plānotā satura virzieniem Latvia.eu un Mission Latvia komunikācijā. Tehniskajā specifikācijā paredzētais saturs ir plašs, tomēr tā centrā ir Latvijas starptautiskā tēla veidošana, tostarp caur uzņēmējdarbību, inovācijām, sasniegumiem, cilvēku talantiem, kultūru, dabu, dzīvesstilu un Latvijas unikalitāti.
Šāda satura kvalitātei būtiska ir ne tikai informācijas izpēte, bet arī spēja izprast tēmu būtību, saskatīt to savstarpējo sasaisti un veidot plašāku stāstu par Latviju starptautiskā kontekstā. Tāpēc papildu vērtējums paredzēts pieredzei, kas apliecina spēju strādāt ar saturu, kurā Latvijas sasniegumi, inovācijas, uzņēmējdarbība un unikalitātes stāsti tiek pasniegti kā daļa no valsts tēla komunikācijas.
Pasūtītājs, izvērtējot uzdoto jautājumu, neplāno paplašināt kritēriju, jo esošais formulējums ir sasaistīts ar iepirkuma priekšmetu un ļauj objektīvi salīdzināt pretendentu piedāvāto personāla pieredzi atbilstoši Pasūtītāja vajadzībām.

Jautājums:
4. Par prasību publikācijā identificēt konkrēto autoru
Atbilstoši 8. pielikumam pieredzes apliecināšanai jānorāda publikācijas saite vai jāpievieno ekrānizdruka no pakalpojuma saņēmēja interneta vietnes, kas satur atsauci uz oriģinālraksta autoru. Šāda prasība noteikta arī 2. un 3. daļas vērtēšanas metodikā.
Lūdzam apsvērt, vai pieredzi būtu iespējams apliecināt arī ar citiem objektīvi pārbaudāmiem pierādījumiem.
Komunikācijas un satura veidošanas pakalpojumu praksē nereti publikācijas tiek sagatavotas klienta vai organizācijas vārdā un faktiskais teksta autors publiski netiek norādīts. Tas pats par sevi nenozīmē, ka attiecīgā persona nav veikusi konkrētā satura izstrādi.
Tādēļ lūdzam skaidrot, vai šādā situācijā autora pieredzi būtu iespējams apliecināt, piemēram, ar pakalpojuma saņēmēja, darba devēja vai cita tiesīga subjekta apliecinājumu, no kura nepārprotami izriet konkrētās personas dalība attiecīgās publikācijas sagatavošanā.
Atbilde:
Komisija skaidro, ka gadījumā, ja publicētajā rakstā nav norādīta atsauce uz autoru, tad piesaistītā autora pieredzi var apliecināt arī ar citiem dokumentiem, no kuriem nepārprotami secināms attiecīgā oriģinālraksta autors, piemēram:
1. pozitīva rakstveida atsauksme vai cita veida dokuments (tostarp nodošanas–pieņemšanas akts u.c.) no pakalpojuma saņēmēja;
2. pakalpojuma saņēmēja apliecinājums par attiecīgā autora sagatavotajiem oriģinālrakstiem, kas satur saites uz oriģinālrakstu publikācijām, to ekrānizdrukas no interneta vietnes vai drukāto publikāciju kopijas.

Tādējādi pretendents attiecīgā autora pieredzi par rakstiem, kuros autors nav norādīts, var apliecināt ar citiem iesniegtajiem dokumentiem, kas nepārprotami apliecina konkrētā raksta autorību. 
Jautājums:
5. Par papildu pieredzes kritērija īpatsvaru
Vēršam uzmanību, ka personāla papildu pieredzes kritērijam visās trīs iepirkuma daļās ir būtisks īpatsvars kopējā vērtējumā:
1. daļā — 60 no 100 punktiem;
1. daļā — 80 no 140 punktiem;
1. daļā — 40 no 60 punktiem.
Tādējādi papildu pieredze veido attiecīgi 60%, aptuveni 57% un aptuveni 67% no kopējā iespējamā punktu skaita.
Izprotam Pasūtītāja vēlmi piešķirt būtisku nozīmi pakalpojuma kvalitātei. Vienlaikus lūdzam skaidrot apsvērumus, kuru dēļ tieši iepriekšējo publikāciju skaits noteiktajās tematiskajās kategorijās izvēlēts par galveno kvalitātes vērtēšanas elementu.
Iespējams, Pasūtītāja mērķi varētu sasniegt arī ar plašāku līdzvērtīgas pieredzes definīciju vai papildus vērtējot tādus elementus kā iesniegto darbu kvalitāte, autora spēja pielāgot saturu konkrētai mērķauditorijai, profesionālās rakstīšanas pieredze vai citi ar paredzamā pakalpojuma kvalitāti tieši saistīti aspekti.
Atbilde:
Pamatojums ir Publisko iepirkumu likuma 51. panta piektās daļas regulējumā, kas nosaka, ka Pasūtītājs nosaka konkurenci neierobežojošus un objektīvi salīdzināmus vai izvērtējamus piedāvājuma izvērtēšanas kritērijus.
Jautājums:
6. Lūgums izvērtēt vērtēšanas metodikas precizēšanu
Ņemot vērā iepriekš minēto, lūdzam Pasūtītāju sniegt skaidrojumu par minēto prasību pamatojumu un izvērtēt, vai kritēriju K2 būtu iespējams precizēt, lai par līdzvērtīgu tiktu atzīta arī plašāka profesionālā pieredze, kas pēc satura veidošanas procesa, sarežģītības, mērķauditorijas vai nepieciešamajām profesionālajām kompetencēm ir salīdzināma ar iepirkuma ietvaros paredzētajiem pakalpojumiem.
Mūsu ieskatā šāda pieeja ļautu saglabāt Pasūtītājam nepieciešamo kvalitātes līmeni, vienlaikus paplašinot potenciālo pretendentu un profesionālo autoru loku un veicinot lielāku konkurenci iepirkumā.
Pateicamies jau iepriekš par skaidrojumu un minēto apsvērumu izvērtēšanu.
Atbilde:
Pasūtītājs ir izvērtējis norādītos apsvērumus, taču neplāno veikt grozījumus vērtēšanas metodikā.
Papildu pieredzes kritērijam ir piešķirta būtiska nozīme, jo iepirkuma priekšmets ir tieši saistīts ar kvalitatīva, starptautiskai auditorijai paredzēta satura izstrādi. Šajā gadījumā pakalpojuma kvalitāte lielā mērā ir atkarīga no piesaistītā personāla praktiskās pieredzes līdzīga satura veidošanā, spējas izprast konkrētās tēmas, to savstarpējo sasaisti, valsts tēla komunikācijas kontekstu un pielāgot vēstījumu noteiktai mērķauditorijai.
Iepriekšējo publikāciju skaits noteiktajās tematiskajās kategorijās izvēlēts kā objektīvi salīdzināms un pārbaudāms kritērijs, kas ļauj novērtēt personas praktisko pieredzi tieši tāda satura sagatavošanā, kas pēc būtības ir salīdzināms ar iepirkuma priekšmetu.
Pasūtītāja ieskatā plašāka profesionālās pieredzes definīcija, kas nebūtu sasaistīta ar konkrētām tematiskajām kategorijām un publikācijām, šajā gadījumā mazinātu kritērija objektīvu salīdzināmību un apgrūtinātu piedāvājumu vienlīdzīgu izvērtēšanu. Līdz ar to Pasūtītājs saglabā esošo pieeju, jo tā ir saistīta ar iepirkuma priekšmetu, Pasūtītāja vajadzībām un paredzamā pakalpojuma kvalitāti.

